НыбжьыщIэ миным нэблагъэм зыщаужь
Къэралым и Iэтащхьэ Путин Владимир и жэрдэмкIэ 2015 гъэм Сочэ къыщызэIуаха «Сириус» егъэджэныгъэ центрым зеужь, ехъулIэныгъэфIхэр зрегъэгъуэт. «Талантымрэ ехъулIэныгъэмрэ» фондым игъэлажьэ а IуэхущIапIэм щекIуэкIхэр хуэунэтIащ сабийхэм ябгъэдэлъ зэфIэкIхэм адэкIи зегъэужьыным, щIэныгъэфI зрагъэгъуэтынымкIэ дэIэпыкъуэгъу яхуэхъуным.
Iуэху зехьэкIэфIхэр щыщыIэщ икIи абы и лъэныкъуэкIэ бгъэдэлъ къулеягъымкIэ ядэгуэшэфынущ къэралым и курыт школхэм илъэс еханэ хъуауэ лажьэ центрым. «Сириус»-м и унафэщI Шмелёвэ Еленэ зэрыжиIэмкIэ, IуэхущIапIэр хьэзырщ и Iуэху зехьэкIэ пашэхэм нэгъуэщI еджапIэхэм зыщригъэужьыну. Апхуэдэ жэрдэмыр диIыгъыу, УФ-м ЕгъэджэныгъэмкIэ и министерствэм зэхигъэу-ващ федеральнэ программэ щхьэ-хуэ. Абы ипкъ иткIэ къэралым щылажьэ курыт школ псоми зыщебгъэубгъуфынущ нэхъ еджапIэ пэрытхэм лэжьыгъэр къызэрыщызэрагъэпэщ мардэхэм.
Урысей Федерацэм хыхьэ щIына-лъэ куэдым «Сириус»-м и къудамэ- хэр мы зэманым къыщызэIуах. Апхуэдэ IуэхущIапIэхэм ящыщщ, къапщтэмэ, Къэбэрдей-Балъкъэрым щылажьэ «ДыгъафIэ къалэм» къыщызэIуаха «Антарес» щIыналъэ егъэджэныгъэ центрыр. IуэхущIапIэм илъэсым хуэзэу ныбжьыщIэ миным нэсым щадолажьэ. «ЩIэныгъэ», «Гъуазджэ», «Спорт», нэгъуэщI унэтIыныгъэхэмкIи сабийхэм зыщрагъэужь «Антарес»-м щIэх-щIэхыурэ щызэха-шэ щIэныгъэ зэмылIэужьыгъуэхэмкIэ еджэныгъэхэр, курсхэр, зэпеуэхэр. ЗэфIэкI зиIэ ныбжьыщIэхэм зэрадэлэжьапхъэ программэ хэхахэм тету къызэгъэпэща а Iуэхухэм яфIэфIу хэтщ ди республикэм и курыт школ зэмылIэужьыгъуэхэм я еджакIуэхэр.
— Ди егъэджэныгъэ центрым мы зэманым щедгъэкIуэкI лэжьыгъэхэм ящыщ куэдкIэ къыддэгуэшащ «Сириус»-р. А IуэхущIапIэм Интернетым щиIэ плIанэпэм IэмалыфIхэр къыдет курс зэмылIэужьыгъуэхэр зэпыIудзауэ едгъэкIуэкIыну, ди дерсхэр егъэджакIуэ цIэрыIуэхэм тхурагъэкIуэкIыну, — жеIэ «Антарес»-м и пашэ Джаппуевэ Тамарэ. — Апхуэдэ щIыкIэхэм тету къызэдогъэпэщ икIи идогъэкIуэкI урысейпсо олимпиадэхэри.
ПсынщIэ дыдэу зызыужь, Iуэху зехьэкIэщIэхэр къыщежьэ иджырей лъэхъэнэм мыхьэнэшхуэ иIэщ зэманым зыдегъэкIуным. ЩIэблэ узыншэ, губзыгъэ, гъэса къытщIэхъуэнымкIэ икъукIэ къызэрытхуэщхьэпэнум шэч хэлъкъым «ДыгъафIэ къалэм» иджыблагъэ къыщызэIуаха «Антарес» щIыналъэ егъэджэныгъэ центрыр.
Къардэн Ритэ.
